《春雪和袁望回三首》
宋代·王之道

棱棱威正肃，浩浩意无涯。
雨息风还怒，霜余雪更加。
氍毹还席地，薝蔔竞分葩。
虎饿豺狼搏，乌穷鸟雀拿。
木冰鸣玉佩，檐溜轧芦芽。
鹤集疑惊露，羊群忆卧沙。
晚餐甘当肉，卯酒薄胜茶。
盈尺其多矣，逾旬果是耶。
日车行自驾，云障欲何遮。
坐想传柑饮，千官从翠华。

作者简介：公元一〇九三年至一一六九年字彦猷，庐州濡须人。生于宋哲宗元祐八年，卒于孝宗乾道五年，年七十七岁。善文，明白晓畅，诗亦真朴有致。为人慷慨有气节。宣和六年，（公元一一二四年）与兄之义弟之深同登进士第。对策极言燕云用兵之非，以切直抑制下列。调历阳丞。绍兴和议初成，之道方通判滁州，力陈辱国非便。大忤秦桧意，谪监南雄盐税。坐是沦废者二十年。后累官湖南转运判官，以朝奉大夫致仕。之道著有相山集三十卷，《四库总目》相山词一卷，《文献通考》传于世。